次韻許節推喜雨  其一
作者：陳造
朝代：宋

paragraphs: 昨夕聽雨喜不寐，清曉欲作喜雨詩。
撚髭臨紙筆未落，墮前乃獲瓊瑰辭。
白鵝免烹巫不鼓，麥田欲乾沛甘雨。
玄璧揚輝珠剖蚌，詩思方慳得奇語。
似聞比屋歌謠中，如我與君歡喜同。
偕渠一飽已入手，錫羨陰隲繄誰功。
民是天民天自恤，佻天之功天所疾。
君言寵矣吾敢荷，更喜因詩識詩律。
吾儕豐悴懸諸天，此雨無亦天興憐。
轉頭匕筯薦餠托，鼓腹可但田家樂。